Ревю: Moto G7 - Приятни извивки и отлична функционалност | Today Tech
Ревю: Moto G7 – Приятни извивки и отлична функционалност
септември 7, 2019 септември 7, 2019 Камен Златанов 0 Comment Motorola, Смартфони
През първото полугодие излезе новата серия G телефони на Motorola – Moto G7, Moto G7 Power, Moto G7 Plus и Moto G7 Play. Ние имахме възможност да тестваме Moto G7 Power, а сега и Moto G7, за който ще Ви разкажем в следващите редове. Телефонът определено е добро решение за своя клас, още повече с подобрената си цена, но за нея ще Ви разкажем след малко.
Дизайнът на модела е характерният за Motorola G – класически изчистени линии, Gorilla Glass 3 на екрана, предпазваща от издраскване и пластмасови рамка и гръб, които изглеждат много приятно. В средата на горната половина на гърба са разположени двойната камера и светкавица, обособени в кръгла секция, а точно под тях е разположен сензорът за пръстови отпечатъци, върху който се намира логото на компанията. Хардуерните бутони за увеличаване/намаляване на звука и за включване/изключване на телефона са разположени вдясно на корпуса. Приятно впечатление прави бутона за включване, който е с различен релеф спрямо този за промяна нивото на звука. По този начин лесно можете да се ориентирате дали вместо да увеличите звука няма да изключите телефона си – нещо, което лично на мен ми се случва често, опитвайки се да увелича звука, докато телефона е в джоба ми.
Отдолу са разположени USB Type –C порт, отвор за говорителя и 3,5 мм жак за слушалки. Motorola са решили да не премахват жака за слушалки, което за по-традиционните потребители е добра новина. Дизайнът на екрана – тук компанията се е постарала да създаде един малко по-различен изглед и се е справила. Ъглите на екрана са много приятно заоблени, в унисон с извивката, с която се вклинява предната камера точно в средата на горния край на телефона. В самия край над предната камера има широк процеп за звука, позволяващ да чувате добре в различни позиции на телефона спрямо ухото.
В допълнение, не трябва да се притеснявате, ако телефонът се намокри след лек дъжд , тъй като дизайнът е водоотблъскващ, но не и изцяло водоустойчив.
Дисплей: 6.2″ IPS (2270p x 1080), 19:9, 405 ppi;
Чипсет: Qualcomm Snapdragon 632;
Памет: 4GB RAM, 64GB за съхранение, допълнителен слот за памет карта;
Основна камера: двойна – 12MP, f/1.8 бленда5MP (f/2.2 за дълбочина);
Предна камера:8MP 1.12µm, видео 1080p@30fps;
Свързаност: LTE, Wi-Fi 802.11 a/b/g/n, Bluetooth v 4.2, USB Type-C, GPS, NFC;
Размери: 157 x 75,3 x 8 мм, 172 г;
Дисплеят е 6.2” IPS, като се справя много добре на слънчева светлина, а картината е ярка и контрастна. Гледането на филми и видеоклипове, особено в комбинация с Dolby Audio e едно добро изживяване. Можете да настроите и автоматично включване в определен времеви диапазон нощното осветление, което намалява синята светлина и ограничава натоварването на очите през нощта. Отворът за камерата се вписва прекрасно в помощната лента между останалите иконки и определено бързо се свиква с него и става незабележим.
Естествено телефона разполага с вече станалите задължителни Bluetooth, Wi-fi, GPS и USB Type C порт и NFC.
Човек може да оцени нещо едва когато то отсъства –именно затова 3,5мм жак беше нещо, на което наистина се зарадвах. Звукът от вградения говорител е на много добро ниво, с отлична сила, като и тук е добавено Dolby Audio, с което чистотата на звука е забележителна.
Батерията е с капацитет от 3000 mAh и в зависимост от ползването може да издържи около ден и половина до два дни – в зависимост от ползването, както и дали ползвате една или две сим карти. На всички времето ни е ценно и затова е предвидено 15W turbopower зареждане – телефонът има възможност за бързо зареждане, като зарядното е включено в комплекта. В допълнение е наличен е и режим за пестене на енергия, който може да ви спести немалко главоболия, когато батерията е почти изчерпана. Ако тази батерия не Ви е достатъчна, можете да се спрете на Motorola G7 Power с 5000 mAh.
Благодарение на чипсета Qualcomm Snapdragon 632 и 4 GB RAM телефонът се справи много добре, макар и в няколко отделни моменти да се забеляза леко забавяне. Вградената памет е 64GB, а допълнително предимство на телефона е наличието на слот за MicroSD карта памет.
Двойната 12+5 МР камера се справя добре с дневните снимки за апарат в този клас. Предвидено е до 8х цифрово увеличение, но се появява значителен шум в снимките, въпреки софтуерните подобрения. Силата на тази камера е в допълнителните функции, които предлага – от множеството филтри, с които можете да обработите снимката, през timelapse позволяващ заснемане на видеоклипове с действие в 4х,8х,16х или 32х скорост. Друга, разширяваща възможностите на камерата функция е хиперлапс функцията, която забързва движението. Телефонът разполага и с електронна видео стабилизация за още по-добро видео.
В допълнение можете да снимате в панорамен режим, както и да извеждате снимките в RAW формат.
Нещо, което привлече вниманието ни е функцията Синемаграфия – с нея можете да правите множество забавни клипчета – реално избирате коя част от кадъра да бъде анимирана и коя част да бъде замразена. Определено функцията ще спечели сърцата на потребителите, които търсят „по-разчупено” съдържание.
Един нагледен пример за възможностите на режима можете да видите тук!
Сред функциите е и вече наложилия се като задължителен портретен режим, който тук е добре изпълнен, като можете ръчно да променяте степента на замъгленост на фона. Имате още възможност за разпознаване на ориентири, обекти , чужди езици и др. с Google Lens.
Записът на видео позволява записване до 2160P/4K (30fps), или 1080p@30/60fps, като можете да излъчвате и на живо в Youtube с един бутон.
При добра осветеност, видеоклиповете са с добро качество, докато при недостатъчна осветеност се появява шум във видеото. Записваният звук е добър и ясен.
Задната камера определено е добра за класа на телефона, а допълнителните функции ще допринесат за по-различни видеа и снимки.
Предната кмера е 8MP, като за светкавица можете да ползвате подсветката на екрана. За любителите на селфитата, вграденият софтуер позволява допълнително омекотяване и разкрасяване на снимките. При ниска осветеност камерата се справя очаквано за класа си, като функцията синемаграфия е налична и тук. Включеният режим на автоматично заснемане при усмивка се справя бързо и адекватно.
Предната камера се използва и от системата за лицево разпознаване, която е достатъчно бърза и ефективна.
Телефонът работи под Android 9 Pie, като е налична възможност за голямо персонализиране и работа с жестове. С Moto Actions можете да ползвате само един софтуерен бутон, вместо обичайните три, можете с две бързи странични поклащания на телефона да включите фенерчето, с две разклащания настрани ще включите камерата. Също така можете да сменяте песните през бутоните за сила на звука.
Качествата на телефона са наистина много – дребните детайли като бутона за включване, чийто релеф позволява лесно да го разграничите от бутона за усилване на звука, присъствието на 3,5мм жак в комбинация с Dolby Audio, меките извивки на екрана, които го правят уникален, разположението на предната камера и много други на пръв поглед дребни, но допринасящи за цялостното използване на телефона ще бъдат оценени от потребителите. Самият екран е достатъчно ярък и наситен и няма да имате проблеми дори при пряка слънчева светлина. Функциите на камерата, вкл. Синемаграфията и таймлапс определено заслужават внимание, а с Moto actions наистина лесно можете да контролирате и персонализирате телефона. Бързия заряд допринася за положителната ни нагласа към този телефон. Moto G7 е достоен представител на G серията на Motorola и определено ще Ви изненада приятно със своята функционалност. Телефонът е с цена в свободна продажба 419 лв.
← Huawei представи новия си флагмански мобилен чипсет – Kirin 990
Xperia 5 е новият компактен смартфон от Sony →
март 3, 2019 Editors 2
септември 14, 2018 Editors 2